dh-unibe/image-text_koenigsfelden-charters-post-1500 huggingface dataset:
Allen, die disen brief sehent odˀ hoͤrent lesen ✳ kùnd ich, Anna Kuͦntzin, pryorin, un̄ wir, der convent
gemeinlich des clostˀs an Oͤtenbach, ✳ in der stat Zùrich, Bredier ordens, in Costentzˀ bistuͦm, und
vˀjehen offenlich mit disem brief, das wir mit guͦtˀ vorbetrachtung un̄ mit einhelligem willen unser
guͦt, gelegē ze Biron, in dem eigen oberhalb Brugg, ✳ mit akern, mit wisen un̄ mit allem dem, so
dar zuͦ gehoͤrt, als wir es untz her gehebt un̄ genossen habē, ✳ den erbˀn mannē Chuͦnrat und
Wernher Reyen, gebruͦdˀn, von Biron, ✳ die es oͧch vormals gebuwē hant, ✳ recht und redlich fùr
ledig eigen ze koͧffenne gebē haben ✳ umb sibenzig guldin, ✳ guͤtˀ un̄ genemˀ an gold und mit
voller gewicht, ✳ der wir gantzlich vō inen gewˀt sin un̄ in unsˀn un̄ unsˀs clostˀs gemeinen nutz
komē sint. ✳ un̄ dar umb so habē wir uns vˀzigē un̄ vˀzihē uns mit disem brief aller der eigenschaft,
rechtung, vordˀung un̄ ansprach, so wir odˀ unsˀ nachkomē ald jeman vō unsˀ ald unsˀs clostˀs wegē
nach dem vorgen̄̄ guͦt ✳ mit aller zugehoͤrde ✳ gegē dien egen̄̄ Chuͦnr₎ un̄ Wernher Reyen, gebruͦdˀn,
odˀ gen ir erben jemˀ dekein wise moͤchtē gewinnē mit geistlichē ald mit weltlichē gerichtē ✳ odˀ mit dekeinen sachē, so jetz fundē sint ✳ odˀ noch hinenhin jeman findē odˀ erdenkē kan, in dehein wise. ✳ oͧch habē
wir fùr uns un̄ unsˀ clostˀ un̄ nachkomē mit guͦten trùwē globt ✳ des egē̄n guͦtes mit allem dem,
so dar zuͦ gehoͤret, ✳ als vorgeschriben stat, ✳ recht wern ze sinne ✳ der egē̄n Chuͦnr₎ un̄ Wernhˀs Reyen,
gebruͦdˀn, ✳ und ir erbe ✳ fùr ir ledig eigē umb den vorgeschribē koͧf ✳ nach recht vor geistlichen
un̄ vor weltlichē gerichtē un̄ mit namē an allē stettē, wo un̄ wenn, un̄ wie dik si sin bedurffen,
dar zuͦ vˀzihen wir uns oͧch aller friheit, gnad, sach, kùnd un̄ uszug un̄ aller geistlichen un̄
weltlichē gerichtē, ✳ mit den wir odˀ unsˀ clostˀ ald nachkomē ald jeman vō unsˀ wegē ✳ widˀ dis verkoͧffē ✳ odˀ widˀ dehein ding, so an disem brief geschribē stat, ✳ jemˀ ùt getuͦn moͤchtē odˀ schaffē getā
mit wortē, mit wˀkē ald in dekeinˀ ley wise, ✳ dz den vorgen̄̄ gebruͦdˀn odˀ ir erbē deheinē schadē odˀ
brestē bringē moͤcht, ✳ in deheinē weg an dem egen̄̄ guͦt mit aller zuͦgehoͤrd. ✳ und ze einem waren,
vestē un̄ stetē urkùnd ✳ aller vorgeschribē ding ✳ so habē wir, die obgen̄̄ die pryorin und der
convent an Oͤtenbach, ✳ disen brief fùr uns un̄ unsˀ clostˀ un̄ all unsˀ nachkomē mit unsern
insigeln offenlich besigelt, der geben ist an dem fùnfzehendē tag brahotz, ✳ do man zalt
vō gottes gebùrt ✳ drùzehenhundˀt un̄ achtzig jar, ✳ dar nach in dem sibendē jar.
Königsf. 408
Staatsarchiv
AARGAU
wist uber der Reyenn
guͦtt zuͦ Byr ✳ oberthalb
Brùgg ✳ wie es erkoùfft ist
✳ K ✳
✳ D ✳ 62 ✳
ùbˀ dez Reig₎ guͦt
lit
ze Biro